EELNÕU

**Riigi kultuuripreemiate ja kultuuristipendiumide seaduse ning spordiseaduse muutmise seadus**

**§ 1. Riigi kultuuripreemiate ja kultuuristipendiumide seaduse muutmine**

Riigi kultuuripreemiate ja kultuuristipendiumide seaduses tehakse järgmised muudatused:

**1)** seaduse pealkiri muudetakse ja sõnastatakse järgmiselt:

„Riigi kultuuripreemiate seadus“;

**2)** paragrahvi 2 lõike 1 punkti 1 täiendatakse enne sõna “kolm” sõnaga “kuni”;

**3)** paragrahvi 2 lõike 1 punkti 2 täiendatakse enne sõna “viis” sõnaga “kuni”;

**4)** paragrahvi 2 lõige 2 muudetakse ja sõnastatakse järgmiselt:

„(2)Preemiaga kaasneb tunnistus.“;

**5)** paragrahvi 2 lõikest 3 jäetakse välja tekstiosa „(RT I 2001, 58, 354)“;

**6)** paragrahvi 3 tekst muudetakse ja sõnastatakse järgmiselt:

„Preemia suuruse kehtestab valdkonna eest vastutav minister määrusega.“;

**7)** paragrahvi 4 täiendatakse lõikega 3 järgmises sõnastuses:

„(3) Preemia kandidaatide tunnustamiseks avalikustab Kultuuriministeerium nõuetekohaselt esitatud kandidaadi ees- ja perekonnanime, ettepanekus nimetatud loomingulise saavutuse ning ettepaneku esitaja ees- ja perekonnanime ministeeriumi veebilehel hiljemalt iga aasta 1. veebruariks.“;

**8)** paragrahvi 5 lõige 1 muudetakse ja sõnastatakse järgmiselt:

„(1) Kultuuripreemiate komisjoni (edaspidi *komisjon*) moodustab valdkonna eest vastutav minister kolmeks aastaks. Komisjoni esimees on valdkonna eest vastutav minister.“;

**9)** paragrahvi 5 lõike 2 teine lause muudetakse ja sõnastatakse järgmiselt:

„Komisjoni töökorra kehtestab valdkonna eest vastutav minister määrusega.“;

**10)** paragrahvi 5 lõige 3 tunnistatakse kehtetuks;

**11)** paragrahvi 6 lõige 2 muudetakse ja sõnastatakse järgmiselt:

„(2) Preemiad antakse üle Eesti Vabariigi aastapäeva tähistamise raames.“;

**12)** paragrahvi 6 täiendatakse lõigetega 3 ja 4 järgmises sõnastuses:

„(3) Preemia määramiseks võib töödelda järgmisi isikuandmeid:

1) ettepaneku esitaja ees- ja perekonnanimi ning kontaktandmed;

2) preemia kandidaadi ees- ja perekonnanimi ning preemia määramiseks esitatud põhjendus;

3) preemia laureaadi ees- ja perekonnanimi, kontaktandmed ning pangakonto number.

(4) Käesoleva paragrahvi lõikes 3 nimetatud isikuandmeid säilitatakse alates nende saamisest seitse aastat.“;

**13)** seaduse 2. peatükk tunnistatakse kehtetuks;

**14)** paragrahvi 12 lõikest 3 jäetakse välja tekstiosa „(RT I 2001, 58, 354; 2002, 53, 336; 61, 375; 2003, 20, 117)“;

**15)** paragrahvi 16 lõige 2 muudetakse ja sõnastatakse järgmiselt:

„(2) Auhind antakse üle Eesti Vabariigi aastapäeva tähistamise raames.“;

**16)** paragrahvi 16 täiendatakse lõikega 3 järgmises sõnastuses:

„(3) Auhinna määramisel kohaldatakse isikuandmete töötlemisele käesoleva seaduse § 6 lõikeid 3 ja 4.“.

**§ 2. Spordiseaduse muutmine**

Spordiseaduse § 10 muudetakse ja sõnastatakse järgmiselt:

**„§ 10. Riigi spordipreemiad**

(1) Vabariigi Valitsus määrab väljapaistvate sportlike saavutuste eest riigi spordipreemiaid (edaspidi *spordipreemia*). Käesoleva seaduse § 11 lõikes 1 nimetatud reeglite rikkumise korral otsustab spordipreemia tagasinõudmise Vabariigi Valitsus.

(2) Spordipreemiate liigid, määramise ja tagasinõudmise tingimused ja korra kehtestab Vabariigi Valitsus määrusega.

(3) Spordipreemia suuruse kehtestab valdkonna eest vastutav minister määrusega.

(4) Spordipreemia määramiseks võib töödelda järgmisi isikuandmeid:

1) ettepaneku esitaja ees- ja perekonnanimi ning kontaktandmed;

2) preemia kandidaadi ees- ja perekonnanimi ning preemia määramiseks esitatud põhjendus;

3) preemia laureaadi ees- ja perekonnanimi, kontaktandmed ning pangakonto number.

(5) Spordipreemia kandidaatide tunnustamiseks avalikustab Kultuuriministeerium nõuetekohaselt esitatud kandidaadi ees- ja perekonnanime, ettepanekus nimetatud sportliku saavutuse ning ettepaneku esitaja ees- ja perekonnanime ministeeriumi veebilehel hiljemalt iga aasta 1. veebruariks.

(6) Käesoleva paragrahvi lõikes 4 nimetatud isikuandmeid säilitatakse alates nende saamisest seitse aastat.“.

**§ 3. Seaduse jõustumine**

Käesolev seadus jõustub 2026. aasta 1. juunil. 

Lauri Hussar

Riigikogu esimees

Tallinn, 2026

Algatab Vabariigi Valitsus 16. veebruaril 2026. a nr 2-6/26-00313

Vabariigi Valitsuse nimel

(allkirjastatud digitaalselt)

Heili Tõnisson

Valitsuse nõunik